b'\n_START_ARTICLE_\nM/S Silja Symphony\n_START_SECTION_\nAikataulut\n_START_PARAGRAPH_\nSilja Symphony l\xc3\xa4htee sisaraluksensa M/S Silja Serenaden ja Viking Linen M/S Mariellan ja M/S Gabriellan tapaan joka toinen ilta Helsingin Etel\xc3\xa4satamasta ja jatkaa Maarianhaminan kautta Tukholmaan. Laiva on Tukholmassa p\xc3\xa4iv\xc3\xa4n, ja illalla se l\xc3\xa4htee taas takaisin kohti Helsinki\xc3\xa4. Tukholmassa satama on V\xc3\xa4rtahamnen, Maarianhaminassa Maarianhaminan satama ja Helsingiss\xc3\xa4 Olympiaterminaali.\n_START_SECTION_\nPromenade\n_START_PARAGRAPH_\nSilja Symphonyn syd\xc3\xa4n on 143 metri\xc3\xa4 pitk\xc3\xa4 k\xc3\xa4velykatu Promenade. Promenaden lattia on tiikkip\xc3\xa4\xc3\xa4llysteinen, ja sen ymp\xc3\xa4rille rakentuvat molemmin puolin ravintolat, baarit, myym\xc3\xa4l\xc3\xa4t ja muut palvelut. N\xc3\xa4iden palveluiden yl\xc3\xa4puolella ovat hyttiosastot. Promenadelle p\xc3\xa4in olevista Promenade-, Family Promenade-, Muumiperhe- ja DeLuxe Promenade -luokan hyteist\xc3\xa4 voi seurata k\xc3\xa4velykadun el\xc3\xa4m\xc3\xa4\xc3\xa4. Sek\xc3\xa4 Promenaden per\xc3\xa4p\xc3\xa4\xc3\xa4ss\xc3\xa4 ett\xc3\xa4 katossa on suuret ikkunat. Kattoikkunat ovat samalla Moonlight Promenaden ikkunoita, joista voi seurata Promenadea ylh\xc3\xa4\xc3\xa4lt\xc3\xa4 p\xc3\xa4in. Promenadella j\xc3\xa4rjestet\xc3\xa4\xc3\xa4n matkan aikana viihde-esityksi\xc3\xa4 ja sis\xc3\xa4\xc3\xa4nk\xc3\xa4ynti alukselle tapahtuu sen kautta.\n_START_SECTION_\nOnnettomuuksia\n_START_PARAGRAPH_\nAlus ajoi karille 7. helmikuuta 1996 Tukholman saaristossa ollessaan l\xc3\xa4hd\xc3\xb6ss\xc3\xa4 Helsinkiin. Sen keulaan tuli reik\xc3\xa4, ja painolastitankkiin p\xc3\xa4\xc3\xa4si vett\xc3\xa4. Alus palasi Tukholmaan 8. helmikuuta. Syyn\xc3\xa4 oli arviointivirhe._NEWLINE_Silja Symphony t\xc3\xb6rm\xc3\xa4si y\xc3\xb6ll\xc3\xa4 10. tammikuuta 2007 Maarianhaminan satamassa maihinnoususiltaan. Kovan tuulenpuuskan vuoksi aluksen p\xc3\xa4\xc3\xa4llikk\xc3\xb6 k\xc3\xa4ytti keulapotkureita kompensoimaan tuulen voimaa, mutta keulapotkureiden ylikuormituskytkin pys\xc3\xa4ytti keulapotkurit, ja tuuli painoi potkurivikaisen aluksen p\xc3\xa4in siltaa tuhoten sen t\xc3\xa4ysin. Haaverin vuoksi laiva saapui Helsinkiin kaksi tuntia my\xc3\xb6h\xc3\xa4ss\xc3\xa4. Marraskuussa 2008 kannella 6 sijaitsevan kokousosaston kaksi etummaista ikkunaa molemmin puolin laivaa hitsattiin umpeen, koska ne hajosivat myrskyss\xc3\xa4.'